CELEX: C2004/273/64
Language: da
Date: 2004-11-06 00:00:00
Title: Sag T-328/04: Sag anlagt den 3. august 2004 af Günter Wilms mod Kommissionen for De Europæiske Fællesskaber

6.11.2004   
            
            
               DA
            
            
               Den Europæiske Unions Tidende
            
            
               C 273/33
            
         Sag anlagt den 3. august 2004 af Günter Wilms mod Kommissionen for De Europæiske Fællesskaber
   (Sag T-328/04)
   (2004/C 273/64)
   Processprog: fransk
   Ved De Europæiske Fællesskabers Ret i Første Instans er der den 3. august 2004 anlagt sag mod Kommissionen for De Europæiske Fællesskaber af Günter Wilms, Bruxelles, ved avocats Marc van der Woude og Valérie Landes, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Annullation af listen over forfremmede af 27. november 2003, for så vidt som denne ikke omfatter sagsøgeren, eller subsidiært af listen over fortjenester af 13. november 2003, for så vidt som denne ikke omfatter sagsøgeren som følge af tildelingen af et utilstrækkeligt antal ekstra prioritetspoint.
            
         
               —
            
            
               Annullation af generaldirektøren for Den Juridiske Tjenestes afgørelse, som blev truffet på grundlag af artikel 6, stk. 3, i de almindelige gennemførelsesbestemmelser til vedtægtens artikel 45, om at tildele sagsøgeren et enkelt prioritetspoint for generaldirektoratet og kun i alt fire prioritetspoint i forfremmelsesåret 2003.
            
         
               —
            
            
               Annullation af ansættelsesmyndighedens afgørelse, som blev truffet i henhold til artikel 9 i de almindelige gennemførelsesbestemmelser til vedtægtens artikel 45, om ikke at tildele sagsøgeren et særligt prioritetspoint fra »Forfremmelsesudvalget for supplerende aktiviteter i institutionens tjeneste« i forfremmelsesåret 2003.
            
         
               —
            
            
               Annullation af ansættelsesmyndighedens stiltiende afvisning af sagsøgerens »klage« af 14. juli 2003, som blev indgivet til Forfremmelsesudvalget og som omhandler tildelingen af prioritetspoint i Den Juridiske Tjeneste og tildelingen af prioritetspoint for supplerende opgaver.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren har gjort gældende, at der ved den af generaldirektøren for Den Juridiske Tjenestes trufne afgørelse om at tildele ham 4 prioritetspoint er sket tilsidesættelse af vedtægtens artikel 45, af artikel 6, stk. 4, litra a), i de almindelige gennemførelsesbestemmelser til vedtægtens artikel 45, og af princippet om ret til en karriere, ligesom der er anlagt et åbenbart fejlskøn. Sagsøgeren har desuden anført, at der er sket tilsidesættelse af artikel 6, stk. 3, litra a), i de almindelige gennemførelsesbestemmelser til vedtægtens artikel 45, og af princippet om ret til en karriere, sammenholdt med princippet om ligebehandling. Sagsøgeren har for det tredje gjort gældende, at der foreligger magtfordrejning.
   Desuden er ansættelsesmyndighedens afgørelse om ikke at tildele ham prioritetspoint for supplerende opgaver ifølge sagsøgeren ulovlig, da den udgør en tilsidesættelse af artikel 9, stk. 1, og 2), samt af bilag 1 i de almindelige gennemførelsesbestemmelser til vedtægtens artikel 45, og af ligebehandlingsprincippet.
   Endelig har sagsøgeren gjort gældende, at ansættelsesmyndighedens afgørelse om ikke at tildele ham ekstra prioritetspoint efter hans klage til Forfremmelsesudvalget er ulovlig, idet denne afgørelse ikke er tilstrækkeligt begrundet.